Lafenis aan kus eindig tragies | Maroela Media
Lafenis aan kus eindig tragies
NSRI Wildernis het Saterdag op twee gevalle geageer, waarvan 'n man in die een geval vermoedelik verdrink het. Dié foto is geneem tydens 'n NSRI-optrede gistermiddag in Seepunt toe 'n swemmer uit die see gered is. Foto: NSRI
'n Man word ter see vermis by 'n strand in Wildernis aan die Kaapse suidkus, terwyl 'n toeris gered is nadat hy in dieselfde omgewing in die moeilikheid beland het.
Die NSRI se span van Wildernis en die Wes-Kaapse gesondheidsnooddienste is Saterdag 11:45 na die toneel ontbied ná berigte van 'n verdrinking by Lientjiesklip, het die reddingsinstituut in 'n verklaring gesê.
Die seereddingsvaartuig Clemengold Rescuer is te water gelaat en 'n NSRI-reddingsvoertuig, 'n metroreddingsvoertuig en die polisiediens het gereageer.
Daar gekom, het reddingsbeamptes begin soek na 'n 26-jarige Oudtshoorniet wat 'n uitstappie vir die dag na die kus saam met vriende en familie geniet het toe hy in die branders verdwyn het.
Ten spyte van 'n deeglike soektog ter see en al langs die kuslyn, is geen teken nog van die man gewaar nie. 'n Duikeenheid van die polisie het Sondag die soektog voortgesit.
In 'n afsonderlike voorval, laat Vrydagmiddag, is die NSRI van Wildernis omstreeks 17:15 ontbied nadat berigte van iemand wat aan die verdrink was by Wildernis se hoofstrand ontvang is.
Toe die NSRI-beamptes daar aankom, het hulle gesien dat 'n plaaslike branderplankryer, Phillip Crankshaw, 'n Britse toeris gered het nadat hy die see ingetrek is terwyl hy geswem het. Hy is vir behandeling en waarneming na 'n nabygeleë hospitaal geneem.